FI Euroopan unionin virallinen lehti C 125/15

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2014/C 125/06

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”POMELO DE CORSE”

EY-nro: FR-PGI-0005-01085 – 15.1.2013

SMM ( X ) SAN ( )

1. Nimi

”Pomelo de Corse”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Pomelo de Corse on Star Ruby ‐lajikkeesta tai muusta Citrus Paradisi ‐hybridilajikkeesta saatava sitrushedelmä, jota voidaan käyttää uusien lajikkeiden validointisuunnitelman mukaisesti. Tuottajaryhmä vahvistaa hyväksyttyjen lajikkeiden luettelon. Sitä voidaan tarkistaa uusien lajikkeiden validointisuunnitelman perusteella. Suunnitelmalla varmistetaan, että hyväksytyt lajikkeet vastaavat Pomelo de Corse ‐hedelmän ominaisuuksia ja lisäksi seuraavia valintakriteerejä: runsas terttukukinto, hedelmässä ei ole siemeniä, hedelmäliha on punaista ja maultaan aromikasta. Luettelo toimitetaan aina siihen tehtyjen muutosten jälkeen tuottajille sekä toimivaltaisille valvontaelimille ja ‐viranomaisille.

Hyväksytyt perusrungot ovat Poncirus Pomeroy, Citrange Carrizo ja Citrange C 35.

Pomelo de Corse ‐hedelmässä ei ole siemeniä, kuori on keltainen ja sileä, ja väri voi paikoin vivahtaa oranssinpunaiseen. Hedelmälihan väri voi vaihdella vaaleanpunaisesta punaiseen tai purppuraan.

Ainoastaan ekstraluokan ja I luokan hedelmiä voidaan pitää kaupan Pomelo de Corse -SMM-merkinnällä varustettuina.

Kaupan voidaan pitää kymmentä kokoluokkaa, jolloin vähimmäishalkaisija on 81 mm ja enimmäishalkaisija 139 mm.

Pomelo de Corse on hyvin mehukas hedelmä. Sen mehupitoisuus on vähintään 38 prosenttia. Maku on aromikas ja makea.

Hedelmien on oltava seuraavien kriteerien mukaisia:

Happopitoisuus (A) alle 2 g sitruunahappoa/100 g mehua;

Sokeripitoisuus (E) vähintään 9 Brix-astetta;

Mehun sokeripitoisuuden (E) ja happopitoisuuden välinen suhde (E/A) suurempi kuin 6.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Istutus, tuotanto, sadonkorjuu ja kokoluokittelu tapahtuvat yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

Kokoluokitteluvaiheessa hedelmät voidaan suojata pakkaamossa ainoastaan luonnonvahalla.

Tuotteet on varastoitava, lajiteltava ja pakattava maantieteellisellä alueella.

Pomelo de Corse ‐hedelmät pakataan

— pinottaviin laatikoihin; päällimmäisinä oleviin hedelmiin kiinnitetään pakkausvaiheen lopuksi Pomelo de Corse -tarrat (50 %:iin hedelmistä),

— rasioihin (kuluttajapakkauksiin) tai verkkopusseihin.

Hedelmät pakataan ensin verkkopusseihin ja sitten laatikoihin.

Hedelmiä ei saa kuljettaa suurissa kuljetuslaatikoissa.

Tarraa ei ole pakollista kiinnittää suljetuissa pakkauksissa (kuluttajapakkaukset, verkkopussit) oleviin Pomelo de Corse ‐hedelmiin.

Hedelmät korjataan tuoreena, kun niiden kypsyysaste on paras mahdollinen, eikä niitä käsitellä korjuun jälkeen säilyvyyttä parantavilla kasvinsuojeluaineilla. Sen vuoksi hedelmät saavat herkästi pintavaurioita iskuista pitkien kuljetusten aikana, jos ne ovat laatikoissa irtonaisina. Lisäksi kuljetus laatikoissa, suljetussa ilmatilassa, kuten merikuljetuksissa ja sen jälkeen kylmäkuljetusajoneuvoilla, estää ilman kiertämisen hedelmien välissä, jolloin muodostuu epäyhtenäinen ”ilmasto”, joka vaikuttaa hedelmien eriaikaiseen kypsymiseen. Koska hedelmiä ei saa kuljettaa suurissa kuljetuslaatikoissa ja ne on pakattava maantieteellisellä alueella, kyseistä riskiä ei ole. Hedelmät pysyvät ehjinä ja säilyttävät ominaisuutensa.

Pakkaamot huolehtivat myös muista toisiinsa liittyvistä pakkausvaiheista (lajittelu, hyväksyntä ja merkinnät), ja silloin sijainti sitrustarhojen läheisyydessä on tärkeää. Tämä vaihe on tärkeä myös tuottajien työn kannalta, koska sillä vältetään irtohedelmien liiallinen käsittely. Kun hedelmät pakataan ensin verkkopusseihin ja sitten laatikoihin, vältetään myöhemmät käsittelyt, jotka saattaisivat vahingoittaa paljaita hedelmiä.

Koska tuotteet pakataan maantieteellisellä alueella, niiden laatu ja ominaisuudet säilyvät paremmin, mutta myös tuotteiden jäljitettävyys helpottuu. Jos hedelmät kuljetetaan irtonaisina, ne voivat sekoittua eri alkuperää olevien muiden hedelmien kanssa. Maantieteellisellä alueella tuotettu ja pakattu Pomelo de Corse pakataan laatikoihin tai suljettuihin pakkauksiin.

3.7 Merkintöjä koskevat erityiset säännöt

Merkinnöissä ilmoitetaan

— tuotteen nimi ”Pomelo de Corse”;

— Euroopan unionin SMM-tunnus.

4. Maantieteellisen alueen tarkka rajaus

Maantieteellisen alueen rajaus perustuu seuraaviin seikkoihin: korkeus merenpinnasta alle 300 m, kaltevuus alle 25 % ja etäisyys merestä alle 15 km. Maantieteelliseen alueeseen kuuluvat seuraavat kunnat:

Haute-Corsen departementti:

Aghione, Aléria, Antisanti, Aregno, Avapessa, Barbaggio, Barrettali, Belgodère, Biguglia, Borgo, Brando, Cagnano, Calenzana, Calvi, Canale-di-Verde, Canari, Casevecchie, Castellare-di-Casinca, Cateri, Centuri, Cervione, Chiatra, Corbara, Ersa, Farinole, Feliceto, Furiani, Galéria, Ghisonaccia, Giuncaggio, L’Ile-Rousse, Linguizzetta, Loreto-di-Casinca, Lucciana, Lugo-di-Nazza, Lumio, Luri, Meria, Moncale, Monte, Montegrosso, Monticello, Morsiglia, Muro, Nonza, Novella, Occhiatana, Ogliastro, Olcani, Oletta, Olmeta-di-Capocorso, Olmeta-di-Tuda, Olmo, Palasca, Pancheraccia, Patrimonio, Penta–di-Casinca, Pietracorbara, Pietroso, Piève, Pigna, Pino, Poggio-di-Nazza, Poggio-d’Oletta, Poggio-Mezzana, Prunelli-di-Fiumorbo, Rapale, Rogliano, Saint-Florent, San-Gavino-di-Tenda, San-Giuliano, San-Martino-di-Lota, San-Nicolao, Santa-Lucia-di-Moriani, Santa-Maria-di-Lota, Santa-Maria-Poggio, Santa-Reparata-di-Balagna, Santo-Pietro-di-Tenda, Serra-di-Fiumorbo, Sisco, Solaro, Sorbo-Ocagnano, Speloncato, Taglio-Isolaccio, Talasani, Tallone, Tomino, Tox, Urtaca, Valle-di-Campoloro, Ventiseri, Venzolasca, Vescovato, Ville-di-Paraso, Ville-di-Pietrabugno.

Corse-du-Sudin departementti:

Afa, Ajaccio, Alata, Albitreccia, Ambiegna, Appietto, Arbellara, Arro, Bastelicaccia, Belvédère-Campomoro, Bilia, Bonifacio, Calcatoggio, Cannelle, Cargèse, Casaglione, Casalabriva, Cauro, Coggia, Cognocoli-Monticchi, Conca, Coti-Chiavari, Cuttoli-Corticchiato, Eccica-Suarella, Figari, Fozzano, Giuncheto, Grossa, Grosseto-Prugna, Lecci, Monacia-d’Aullène, Ocana, Olmeto, Olmiccia, Peri, Pianottoli-Caldarello, Pietrosella, Pila-Canale, Porto-Vecchio, Propriano, San-Gavino-di-Carbini, Sant’Andréa-d’Orcino, Sari-Solenzara, Sarrola-Carcopino, Sartène, Serra-di-Ferro, Sollacaro, Sotta, Valle-di-Mezzana, Vico, Viggianello, Villanova, Zonza.

5. Yhteys maantieteelliseen alkuperään

5.1 Maantieteellisen alueen erityisyys

5.1.1 Luonnonoloihin liittyvät tekijät

Maaperän ominaisuudet

Sitruspuita viljellään pääasiassa hiekka-, savi- ja saviliuskepitoisessa happamassa maaperässä. Maaperän alla on graniitista tai liuskekivestä koostuva kallioperä.

Ilmasto-olot

Maantieteellinen alue sijaitsee saarella, ja sen ilmastoon vaikuttavat niin leveysaste kuin saaren vuoristoisuuskin.

Korsika sijaitsee 42. leveyspiirillä pohjoista leveyttä, joka on sitrusviljelyn kannalta pohjoisinta aluetta.

Toisin kuin muut paljon lämpöä tarvitsevat pomelolajikkeet, Star Ruby ‐lajike viihtyy Korsikalla, jossa vuotuiset lämpötilat ovat tarpeeksi korkeita, jotta hedelmät saavuttavat parhaan kypsyysasteensa, mutta toisaalta riittävän alhaisia, jottei kypsyminen keskeydy liian korkeiden lämpötilojen vuoksi.

Meren ja lähellä sijaitsevien vuoristojen vuoksi Korsikan ilmasto on leutoa, ja sekä sademäärät että ilmankosteus ovat korkeampia kuin muilla sitrushedelmien tuotantoalueilla.

Saariasemasta johtuva suojaava terveysvaikutus

Pomelo de Corse ‐hedelmän viljelyyn vaikuttaa kasvinterveyden kannalta erityisesti se, että Korsika on saari. Sen vuoksi Korsikalla ei esiinny vakavia kasvien virustauteja tai mykoplasmaa, kuten Tristeza tai Stubborn.

5.1.2 Inhimilliset tekijät

Sitrushedelmien viljely on Korsikalla hyvin vanhaa perua. Joidenkin lähteiden mukaan se on alkanut jo kristillisen ajanlaskun alussa.

Ensimmäiset Pomelo de Corse ‐viljelmät perustettiin kolmisenkymmentä vuotta sitten, ja sittemmin viljely on kehittynyt alan edistämiseksi järjestäytyneiden tuottajien tehokkaan toiminnan ansiosta.

Nykyään Pomelo de Corse ‐hedelmän viljely on Korsikalla merkittävä osa saaren hedelmäntuotantoa.

Viljelylle ovat ominaisia seuraavat seikat:

— viljelylohkot ovat pieniä;

— koska Korsika on saari, kasvinsuojeluaineita käytetään vähemmän kuin muualla;

— korsikalaisten sitrusviljelijöiden osaamisen ansiosta terveysriskejä voidaan valvoa ja hallita paremmin;

— sato korjataan käsin, kun hedelmät ovat saavuttaneet niille ominaisen värin ja parhaan kypsyysasteen hedelmäpuussa.

5.2 Tuotteen erityisyys

Pomelo de Corsen kuori on sileä ja keltainen, mutta siinä voi olla myös orassinpunaista. Hedelmälihan väri vaihtelee vaaleanpunaisesta punaiseen ja jopa purppuraan.

Väri kehittyy hedelmään puussa luonnostaan. Hedelmä korjataan sen ollessa sisältä kypsä, jolloin sen tyypilliset aistinvaraiset ominaisuudet (aromikas maku ja makeus) tulevat esiin. Sokeri- ja happopitoisuus ovat tasapainossa, eikä maku ole karvas. Hedelmälihan laatu riippuu kokonaissokeripitoisuutta edustavan kuiva-aineen (E) ja kokonaishappopitoisuuden (A) välisestä tasapainosta.

Kansainvälisissä vaatimuksissa määritellään kaupan pitämisen kannalta ainoastaan mehupitoisuus, jonka on oltava vähintään 35 prosenttia. Pomelo de Corse ‐hedelmät ovat erityisen mehukkaita. Niiden mehupitoisuus on yli 38 prosenttia.

Hedelmät korjataan käsin eikä niitä käsitellä kasvinsuojeluaineilla korjuun jälkeen. Sen vuoksi hedelmät ovat erityisen tuoreita.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Pomelo de Corse ‐hedelmän suojattu maantieteellinen merkintä (SMM) perustuu ensisijaisesti hedelmien erityiseen laatuun (sokeri- ja happopitoisuuden tasapaino, mehupitoisuus, syvä väri, sileä kuori) sekä maineeseen kansallisella tasolla.

Maantieteellisen alueen maaperä on erilaista kuin Välimeren alueen muiden mahdollisten tuotantoalueiden maaperä, ja sen vuoksi Star Ruby ‐lajikkeesta saatavien pomeloiden viljelyyn on voitu kehittää Poncirus-lajikkeen ja sen hybridien (citrange) perusrunkoja. Näistä perusrungoista hedelmät saavat ominaispiirteensä (sokeri- ja happopitoisuuden tasapaino, mehupitoisuus, sileä kuori), jotka ovat parempia kuin muualla maailmassa nykyään viljeltävillä perusrungoilla saavutettavat ominaisuudet.

Koska Korsikan ilmasto on leutoa, luonnostaan paljon lykopeenia sisältävä Star Ruby ‐lajike pääsee siellä oikeuksiinsa, ja Pomelo de Corsen hedelmäliha kehittyy kauniin punaiseksi. Hedelmälihan väri kehittyy jo syys-lokakuulla, muuttuu keltaisemmaksi talvella ja punertavaksi taas maalis-huhtikuulla. Myös kuori, joka on talvella keltainen, voi muuttua punertavaksi sään lämmetessä keväällä.

Leudot ilmasto-olot vaikuttavat myös muihin Pomelo de Corse ‐hedelmän tärkeimpiin ominaisuuksiin:

— hedelmien mehupitoisuus on korkeampi kuin muualla;

— kuori on sileä. Pomelo de Corsen kuoren sileys johtuu siitä, että meren voimakkaan vaikutuksen vuoksi lämpötilat eivät nouse kesällä liian kuumiksi, ja ilman suhteellinen kosteuspitoisuus laskee vain poikkeuksellisesti alle 70 prosenttiin.

Maantieteellisen alueen tuotanto-olosuhteista johtuen ja koska hedelmät pakataan maantieteellisellä alueella, kuluttajat saavat tuotteen taatusti tuoreena. Kuluttajille voidaan taata kaikki ne Pomelo de Corse ‐hedelmän erityisominaisuudet, joihin sen maine perustuu.

Pomelo de Corse korjataan käsin eikä sitä käsitellä kasvinsuojeluaineilla korjuun jälkeen. Sen maine liittyy näin ollen vahvasti myös mielikuviin Korsikasta: luonnontilainen saari, jossa kunnioitetaan ympäristöä, arvostetaan maataloutta ja korkealaatuisia tuotteita ja jossa sitrushedelmien viljelyllä on pitkät perinteet.

Pomelo de Corse ‐hedelmien markkinointi ja toimitukset mantereelle ovat kasvaneet voimakkaasti 2000-luvulta alkaen. Se on vaikuttanut myös tuotteen tunnettavuuteen kansallisella tasolla.

Pomelo de Corse ‐hedelmän tuotannosta on julkaistu artikkeleita paikallisissa ja kansallisissa lehdissä sekä erikoisalan ja muissa julkaisuissa (Vegetable, FLD Magazine, FRuiTROP ja Corse Matin).

Eritelmän julkaisutiedot

[Asetuksen (EY) N:o 510/2006 (3) 5 artiklan 7 kohta]

https://www.inao.gouv.fr/fichier/CDCIGPPomelodeCorseV1.doc

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.